钦定古今图书集成/明伦汇编/氏族典/第270卷 > 王之望
## 钦定古今图书集成/明伦汇编/氏族典/第270卷 > 王之望

按《宋史王之望传》：“之望字瞻叔，襄阳谷城人，后寓台
州。父纲，登元符进士第。之望，绍兴八年登进士第，教
授处州。久之，知荆门军，提举湖南茶盐，改成都府路
计度转运副使。孝宗即位，除户部侍郎，充川陕宣谕
使。先是，吴璘取秦州，连复商、陕、原、环等十七郡，敌以
璘精兵皆在德顺，力攻之。时陈泰伯秉政，方议罢德”
顺戍，虞允文力争不从。之望既代允文，谕璘引退，敌
乘其后，正兵三万，还者仅七千人，连营恸哭。隆兴初，
右谏议大夫王大宝疏之望罪，提举太平兴国宫。未
几，权户部侍郎、江淮都督府参赞军事。之望雅不欲
战，请朝，因奏：“南北之形已成，未易相兼，可移攻战之
力以自守。”有旨留中。俄兼直学士院，擢右谏议大夫，
上章极言“廷臣执偏见，乞明诏在庭，平其心于议论之际。”时思退主和议，浚主恢复，之望言“似善，实阴为
思退地也。”既而视师江上，金复犯边，遂上和、战二策，
且言措置守御之备。疏奏未达。拜参知政事，俄兼同
知枢密院事，劳师江、淮。之望先尝贻书敌帅，至是，王
抃使敌军并割商、秦地许归被俘人，讲解而罢。乾道
六年，卒。